— Festa Għarb Lulju 2015 — IL-KNISJA TAL-VIŻITAZZJONI 'TA' WEJDA' FIL-MOSTA Waħda mil-knejjes iż-żgħar li nsibu fil-limiti tar-raħal tal-Mosta hija dik iddedikata lill-Viżitazzjoni tal- Madonna lil Santa Eliżabetta. Tinsab ftit 'l isfel minn fejn hemm it-Torri Cumbo fit-triq li twasslek lejn Ta' Qali. Sa ftit tas-snin ilu ftit kienu d-djar jew l-irziezet li kien hemm viċin tagħha Ilum tinsab f'nofs il-bini l-ġdid ta'djar u appartamenti li ġew mibnija madwarha. Il-Knisja nbniet fis-sena 1605 bil-flus ta' ċertu Damiano Bonnici mlaqqam 'Wejda'. Hekk jgħid fir- rapport tal-Vista Pastorali li kien għamel fl-inħawi tal-Mosta l-Isqof Cagliares fis-sena 1615. l Nafu li qabel ma nbniet din il- Knisja kien hemm oħra qabilha li skont kif jgħid l-Isqof Mons. Dusina permezz tal-kitba tiegħu kienet diġà teżisti fis-sena 1575. Jgħid li din kienet imħaffra fil-blat u kienet iddedikata lill-Madonna. Ġiet ikkonsagrata minn seba' isqfijiet li kienu waslu Malta wara maltempata qalila fuq il-baħar. Dawn kienu ħelsuha mil-mewt fuq il-baħar biex mietu hawn Malta wara li messithom il-marda tal-pesta. Jidher li din il-knisja kellha xi renti tajbin, għaliex meta kienet qiegħda tinbena r-Rotunda tal-Mosta, il-Kappillan ta' dak iż-żmien Dun Ġammari Schembri kien għamel talba lis-Santa Sede biex dawn imorru għall-bini tal-Knisja l-ġdida. Nhar il-11 ta' Marzu, 1942 il-Knisja ntlaqtet mill- bombi tal-għadu, ġiet mibnija mill-ġdid sentejn wara. Xhieda ta' dan hija plakka tal-irħam li tqiegħdet mal- faċċata tal-knisja. Minn ġewwa, il-knisja hija mżejna b'numru t'Opri Sagri sbieħ li bosta minnhom kien ħa ħsieb jagħmilhom Karmnu Debattista mlaqqam ta' 'Xenku', meta l-Prokuratur tagħha kien Dun Angelo Dingli. Il-Kwadru Titulari tpinġa mill-artist Ġuże Maria Caruana fis-sena 1930. Fih huwa pinġa lill-Madonna qiegħda tkanta l-Manifikat flimkien mal-qariba taghħa Santa Eliżabetta. Mal-ġnub tal-artal hemm żewġ kwadri sbieħ oħrajn, wieħed tat-Tħabbira tal- Anġlu Gabriel lil Marija u l-ieħor tat-Tlugħ fis-Sema ta' Marija bir- Ruħ u bil-Ġisem. L-Istatwarju Wistin Camilleri ħadem l-Istatwa tal- Viżitazzjoni. Filwaqt li ftit wara l-Gwerra ġiet mibnija sagristija żgħira biswit il-Knisja. Kien ġie rranġat ukoll iz-zuntier tal-knisja. L-artal li hemm illum sar fl-1964 u kien ġie mbierek mill-Arċipriet tal-Mosta Dun Dert Bezzina nhar is-17 ta' Ġunju tal-istess sena. Sena wara ġie mpitter is-saqaf u sar id-damask. Matul il-jiem tal-festa li tiġi ċċelebrata f'wieħed mill- ħdud tax-xahar t'Ottubru, il-Knisja tkun armata b'mod tassew sabiħ. Dan juri b'mod ċar il-ħidma li kien għamel Karmnu Debattista kemm dam jieħu ħsieb din il-Knisja. IL-FESTA T-TAJBA LIL KULĦADD.